
Z A K O N
O IZMENAMA I DOPUNI ZAKONA O JAVNOM TUŽILAŠTVU
Član 1.

U Zakonu o javnom tužilaštvu („Službeni glasnik RS”, br. 10/23, 9/26 i 56/26), u članu 78. stav 2. reči: „uvećava se” zamenjuju se rečima: „može se uvećati”. 

Posle stava 4. dodaje se stav 5. koji glasi: 

„Izborni član Visokog saveta tužilaštva iz reda javnih tužilaca ima pravo da osnovnu platu ostvaruje u Visokom savetu tužilaštva ili da zadrži raniju osnovnu platu ukoliko je za njega povoljnija.”.

Član 2.

Član 84. menja se i glasi: 

„Član 84.

Stručnost i osposobljenost kandidata za nosioca javnotužilačke funkcije koji se prvi put bira na javnotužilačku funkciju utvrđuju se uverenjem o završenoj prethodnoj obuci na Pravosudnoj akademiji.”.

Član 3.

Kandidat za nosioca javnotužilačke funkcije koji se prvi put bira na javnotužilačku funkciju koji je završio prethodnu obuku na Pravosudnoj akademiji do dana stupanja na snagu člana 2. ovog zakona, nije dužan da polaže ispit iz člana 84. stav 2. Zakona o javnom tužilaštvu („Službeni glasnik RS”, br. 10/23, 9/26 i 56/26), već se njemu kao merilo stručnosti i osposobljenosti uzima završna ocena na prethodnoj obuci na Pravosudnoj akademiji.

Na kandidata za javnog tužioca koji se prvi put bira za javnog tužioca u osnovnom javnom tužilaštvu, a koji je u skladu sa Zakonom o Pravosudnoj akademiji („Službeni glasnik RS”, br. 104/09, 32/14 - US i 106/15), primljen na početnu obuku, započeo početnu obuku ili završio početnu obuku pre dana stupanja na snagu ovog člana zakona, primenjuje se odredba člana 84. stav 4. Zakona o javnom tužilaštvu („Službeni glasnik RS”, br. 10/23, 9/26 i 56/26) i posle stupanja na snagu člana 2. ovog zakona.

Na kandidata koji se prvi put bira za nosioca javnotužilačke funkcije, a koji je do dana stupanja na snagu člana 2. ovog zakona položio ispit iz člana 84. stav 2. Zakona o javnom tužilaštvu („Službeni glasnik RS”, br. 10/23, 9/26 i 56/26), primenjuju se odredbe člana 84. st. 1, 2, 3. i 5. Zakona o javnom tužilaštvu („Službeni glasnik RS”, br. 10/23, 9/26 i 56/26) i posle stupanja na snagu člana 2. ovog zakona.
Na kandidata koji se prvi put bira za nosioca javnotužilačke funkcije iz reda javnotužilačkih pomoćnika koji je u radnom odnosu na dan stupanja na snagu ovog člana zakona, primenjuju se odredbe člana 84. st. 1, 2, 3. i 5. Zakona o javnom tužilaštvu („Službeni glasnik RS”, br. 10/23, 9/26 i 56/26) i posle stupanja na snagu člana 2. ovog zakona.

Član 4.

Ovaj zakon stupa na snagu osmog dana od dana objavljivanja u „Službenom glasniku Republike Srbije”, izuzev odredbe člana 2. ovog zakona koja stupa na snagu 1. januara 2030. godine i odredbe člana 3. ovog zakona koja stupa na snagu 1. marta 2027. godine.
O B R A Z L O Ž E NJ E
I. USTAVNI OSNOV ZA DONOŠENJE ZAKONA

Ustavni osnov za donošenje Zakona o izmenama i dopuni Zakona o javnom tužilaštvu  sadržan je u odredbama člana 159. Ustava Republike Srbije i člana 97. tačka 17) Ustava Republike Srbije koji propisuju da se uslovi za izbor glavnog javnog tužioca i javnog tužioca uređuju zakonom, kao i da Republika Srbija uređuje i obezbeđuje između ostalog, druge odnose od interesa za Republiku Srbiju u skladu sa Ustavom. 

II. RAZLOZI ZA DONOŠENJE ZAKONA
Razlozi za donošenje Zakona o izmenama i dopuni Zakona o javnom tužilaštvu („Službeni glasnik RSˮ, br. 10/23, 9/26 i 56/26), je potreba usaglašavanja tog zakona sa novim Zakonom o Pravosudnoj akademiji koji predviđa, kao jedan od uslova za kandidate koji se prvi put biraju na javnotužilačku funkciju, da imaju završenu prethodnu obuku na Pravosudnoj akademiji. Pored toga, preciziraju se odredbe člana 78. Zakona o javnom tužilaštvu u pogledu mogućnosti uvećanja plate javnih tužioca, kao i u pogledu osnovne plate izbornih članova Visokog saveta tužilaštva iz reda javnih tužilaca.

III. OBJAŠNJENJE OSNOVNIH PRAVNIH INSTITUTA I POJEDINAČNIH REŠENJA
Članom 1. Predloga zakona precizira se odredba člana 78. stav 2. Zakona o javnom tužilaštvu, tako što se propisuje mogućnost uvećavanja osnovne plate  od 10% do 50%, srazmerno broju nepopunjenih mesta, odnosno obimu povećanja posla javnog tužioca koji vrši funkciju u javnom tužilaštvu u kome je nepopunjeno više od 10% javnotužiačkih mesta ili u kome je znatno povećan obim posla, radi usklađivanja sa rešenjem iz Zakona o sudijama.

Pored toga, član 78. Zakona o javnom tužilaštvu dopunjuje se dodavanjem stava 5. u cilju izbegavanja situacije da javni tužilac nakon izbora za člana Visokog saveta tužilaštva ima manju osnovnu platu nego pre izbora.  

Članom 2. Predloga zakona menja se član 84. Zakona o javnom tužilaštvu, tako što se propisuje da uverenje o završenoj prethodnoj obuci na Pravosudnoj akademiji bude obavezan uslov za sve kandidate koji se prvi put biraju za javnotužilačku funkciju. 

Član 3. Predloga zakona predstavljaju prelazne odredbe. Ovaj član sadrži četiri stava. 

Stav 1. propisuje da kandidat za nosioca javnotužilačke funkcije koji se prvi put bira na javnotužilačku funkciju koji je završio prethodnu obuku na Pravosudnoj akademiji do dana stupanja na snagu člana 2. ovog zakona, nije dužan da polaže ispit koji organizuje Visoki savet tužilaštva.

Stav 2. uređuje status lica koja su primljena, započela ili završila početnu obuku na Pravosudnoj akademiji do dana stupanja na snagu novog Zakona o Pravosudnoj akademiji, tako što ta lica zadržavaju sva prava koja su imala pre stupanja na snagu novog zakona.  

Stav 3. sadrži rešenje da kandidat koji se prvi put bira na javnotužilačku funkciju, a koji je do dana stupanja na snagu člana 2. ovog zakona položio ispit kod Visokog saveta tužilaštva i posle stupanja na snagu člana 2. ovog zakona ne mora da završi početnu obuku na Pravosudnoj akademiji, kao uslov za izbor na javnotužilačku funkciju.  
 
Stav 4. se odnosi na kandidate koji se prvi put biraju na javnotužilačku funkciju, iz reda javnotužilačkih pomoćnika, a koji su u radnom odnosu na dan stupanja na snagu ovog člana Predloga zakona. Za ove kandidate predviđeno je da i posle stupanja na snagu Zakona o izmenama i dopuni Zakona o javnom tužilaštvu važe odredbe člana 84. važećeg Zakona o javnom tužilaštvu, što znači da i ovi kandidati ne moraju da završe prethodnu obuku na Pravosudnoj akademiji, već mogu da polažu ispit koji organizuje Visoki savet tužilaštva. 

Član 4. Predloga zakona uređuje stupanje na snagu zakona. Predviđena je odložena primena člana 2. ovog zakona do 1. januara 2030. godine, jer je neophodno da se ostavi prelazni period da postoje dva paralelna sistema kao uslov za izbor na javnoužilačku funkciju. 

IV. PROCENA FINANSIJSKIH SREDSTAVA POTREBNIH ZA SPROVOĐENJE ZAKONA

Za sprovođenje ovog zakona nije potrebno obezbediti finansijska sredstva u budžetu Republike Srbije.   

PREGLED ODREDABA ZAKONA O JAVNOM TUŽILAŠTVU KOJE SE MENJAJU ODNOSNO DOPUNJUJU
Plata u slučaju trajnog premeštaja, privremenog upućivanja i upućivanja i uvećanje osnovne plate
Član 78.

Javni tužilac koji je trajno premešten, odnosno privremeno upućen u drugo javno tužilaštvo, odnosno upućen u Visoki savet tužilaštva, ministarstvo nadležno za pravosuđe, Pravosudnu akademiju ili međunarodnu organizaciju u oblasti pravosuđa ima pravo na osnovnu platu javnog tužioca tog javnog tužilaštva, odnosno osnovnu platu u Visokom savet tužilaštva, ministarstvu nadležnom za pravosuđe, Pravosudnoj akademiji ili međunarodnoj organizaciji u koju je upućen, ako je za njega povoljnija.

Osnovna plata javnog tužioca koji obavlja javnotužilačku funkciju u javnom tužilaštvu u kome je nepopunjeno više od 10% javnotužilačkih mesta uvećava se MOŽE SE UVEĆATI od 10% do 50%, srazmerno broju nepopunjenih mesta, na osnovu odluke Visokog saveta tužilaštva.

Kao nepopunjeno javnotužilačko mesto smatra se i mesto javnog tužioca koji je privremeno oslobođen vršenja javnotužilačke funkcije, odnosno kome miruje javnotužilačka funkcija, zbog izbora, imenovanja, privremenog upućivanja u drugo javno tužilaštvo, odnosno upućivanja u Visoki savet tužilaštva, ministarstvo nadležno za pravosuđe, Pravosudnu akademiju ili međunarodnu organizaciju, u zakonom propisanim slučajevima.

Osnovna plata glavnog javnog tužioca, odnosno javnog tužioca koji postupa u predmetima krivičnih dela sa elementom organizovanog kriminala i ratnog zločina, može se uvećati do 100%, na osnovu odluke Visokog saveta tužilaštva.

IZBORNI ČLAN VISOKOG SAVETA TUŽILAŠTVA IZ REDA JAVNIH TUŽILACA IMA PRAVO DA OSNOVNU PLATU OSTVARUJE U VISOKOM SAVETU TUŽILAŠTVA ILI DA ZADRŽI RANIJU OSNOVNU PLATU UKOLIKO JE ZA NJEGA POVOLJNIJA.
Utvrđivanje stručnosti i osposobljenosti kandidata za nosioca javnotužilačke funkcije koji se prvi put bira na javnotužilačku funkciju
Član 84.

U postupku izbora nosioca javnotužilačke funkcije, kandidatu koji se prvi put bira na javnotužilačku funkciju u javnom tužilaštvu, posebno se proverava stručnost i osposobljenost.

Stručnost i osposobljenost kandidata proverava se na ispitu koji organizuje Visoki savet tužilaštva.

Uspeh na ispitu izražava se ocenama od 1 do 5.

Kandidat za javnog tužioca koji se bira za javnog tužioca u osnovnom javnom tužilaštvu, a koji je završio početnu obuku na Pravosudnoj akademiji nije dužan da polaže ispit koji organizuje Visoki savet tužilaštva, već se njemu kao merilo stručnosti i osposobljenosti uzima završna ocena na početnoj obuci na Pravosudnoj akademiji.

Visoki savet tužilaštva propisuje program i način polaganja ispita na kome se proverava stručnost i osposobljenost kandidata.

ČLAN 84.

STRUČNOST I OSPOSOBLJENOST KANDIDATA ZA NOSIOCA JAVNOTUŽILAČKE FUNKCIJE KOJI SE PRVI PUT BIRA NA JAVNOTUŽILAČKU FUNKCIJU UTVRĐUJE SE UVERENJEM O ZAVRŠENOJ PRETHODNOJ OBUCI NA PRAVOSUDNOJ AKADEMIJI.

IZJAVA O USKLAĐENOSTI PROPISA
SA PROPISIMA EVROPSKE UNIJE
1. Ovlašćeni predlagač propisa: Vlada 

    Obrađivač: Ministarstvo pravde 

2. Naziv propisa
    Predlog zakona o izmenama i dopuni Zakona o javnom tužilaštvu
    Draft Law of Amendments to the Law on the Public Prosecutor's Office

3. Usklađenost propisa sa odredbama Sporazuma o stabilizaciji i pridruživanju između Evropskih zajednica i njihovih država članica, sa jedne strane, i Republike Srbije sa druge strane („Službeni glasnik RS”, broj 83/08) (u daljem tekstu: Sporazum),:

a) Odredba Sporazuma koja se odnose na normativnu sadržinu propisa,

            Naslov VII. – PRAVOSUĐE, SLOBODE I BEZBEDNOST, u okviru kojeg je član  80 - Jačanje institucija i vladavine prava
b) Prelazni rok za usklađivanje zakonodavstva prema odredbama Sporazuma,

Odredbama Sporazuma nije dat poseban rok za usklađivanje, već se usklađivanje vrši u skladu sa opštim rokom u skladu sa članom 72. Sporazuma.

v) Ocena ispunjenosti obaveze koje proizlaze iz navedene odredbe Sporazuma,

             U potpunosti ispunjava.

g) Razlozi za delimično ispunjavanje, odnosno neispunjavanje obaveza koje proizlaze iz navedene odredbe Sporazuma,

d) Veza sa Nacionalnim programom za usvajanje pravnih tekovina Evropske unije.

/-
4. Usklađenost propisa sa propisima Evropske unije:

a) Navođenje odredbi primarnih izvora prava Evropske unije i ocene usklađenosti sa njima, 

b) Navođenje sekundarnih izvora prava Evropske unije i ocene usklađenosti sa njima,

v) Navođenje ostalih izvora prava Evropske unije i usklađenost sa njima, 

g) Razlozi za delimičnu usklađenost, odnosno neusklađenost,

d) Rok u kojem je predviđeno postizanje potpune usklađenosti propisa sa propisima Evropske unije. 


- /

5. Ukoliko ne postoje odgovarajuće nadležnosti Evropske unije u materiji koju reguliše propis, i/ili ne postoje odgovarajući sekundarni izvori prava Evropske unije sa kojima je potrebno obezbediti usklađenost treba obrazložiti tu činjenicu. U ovom slučaju, nije potrebno popunjavati Tabelu usklađenosti propisa. Tabelu usklađenosti nije potrebno popunjavati i ukoliko se domaćim propisom ne vrši prenos odredbi sekundarnog izvora prava Evropske unije već se isključivo vrši primena ili sprovođenje nekog zahteva koji proizilazi iz odredbe sekundarnog izvora prava (npr. Predlogom odluke o izradi strateške procene uticaja biće sprovedena obaveza iz člana 4. Direktive 2001/42/EZ, ali se ne vrši i prenos te odredbe Direktive).


- Ne postoje propisi Evropske unije sa kojima je potrebno obezbediti usklađenost.

6. Da li su prethodno navedeni izvori prava Evropske unije prevedeni na srpski jezik?


- /

7. Da li je propis preveden na neki službeni jezik Evropske unije?


-  Ne
8. Saradnja sa Evropskom unijom i učešće konsultanata u izradi propisa i njihovo mišljenje o usklađenosti.


-/ 


